Malaria
Malaria sive febris tropica est morbus contagiosus a culicidis latus in hominibus et aliis animalibus a protistis (microorganismis) generis Plasmodii effectus. Protistae primum iecur inficiunt, tum parasiti intra erythrocytos habitant, indicia efficientes inter quae usitate febris et capitis dolor, in casibus gravissimis ad comam vel mortem progredientes. Morbus est longe lateque diffusus in regionibus tropicis et subtropicis in amplo secundum aequatorem tractu, inter quem multum Africae, Asiae, et Americae. Quinque species Plasmodii homines inficere per anopheles et vicissim ab hominibus transmitti possunt. Malaria severa plerumque a P. falciparo efficitur, cum morbo a P. vivace, P. ovali, et P. malariae effectui plerumque sit forma lenior, quae raro interficit. P. knowlesi, species zoonotica in Asia Meridio-Orientali praevalens, malariam in Macacis, sed etiam inflammationes severas in hominibus efficere potest. Malaria in regionibus tropicis viget quia maiores pluviae quantitates, temperaturae constanter altae, et humiditas alta, cum aquis stagnantibus, in quibus larvae culicum ibenter maturescunt, circumiectum qui eis procreationis continuae causa necesse est praebent. Transmissio morbi imminui potest morsibus culicum per distributionem conopium, retium culicum usumque insectifugae prohibendis, vel rationibus culicum cohibitarum, sicut insecticidis sparsis campisque aquae pigris siccatis.